บลจ.กรุงไทยเปิดกองทุน KT-PIF ชูผลตอบแทน 6%เน้นลงทุนอสังหาฯ เสนอขายตั้งแต่วันนี้-22 ก.ค.59
บลจ.กรุงไทย เปิดขาย "กรุงไทยพร็อพเพอร์ตี้ อินคัม ฟันด์" ชูผลตอบแทน 6% เน้นลงทุนหุ้นหมวดอสังหาฯและโครงสร้างพื้นฐาน ชี้ผลตอบแทนน่าสนใจกว่าตราสารหนี้ เสนอขายตั้งแต่วันนี้-22 ก.ค.59
12 ก.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทยพร็อพเพอร์ตี้ อินคัม ฟันด์ (KT-PIF) ตั้งแต่วันนี้ถึงวันที่ 22 ก.ค.ที่ผ่านมา เน้นลงทุนในหลักทรัพย์ที่อยู่ในหมวดอุตสาหกรรมอสังหาริมทรัพย์ และโครงสร้างพื้นฐาน เช่น ลงทุนในกองทุนรวมอสังหาริมทรัพย์, กองทรัสต์เพื่อการลงทุนในอสังหาริมทรัพย์ หรือ รีท รวมถึงกองทุนรวมโครงสร้างพื้นฐาน และเปิดโอกาสให้ลงทุนในหุ้นกลุ่มอุตสาหกรรมอสังหาริมทรัพย์ โดยกองทุนสามารถลงทุน ได้ทั้งในและต่างประเทศ ซึ่งจะจำกัดการลงทุนในต่างประเทศให้ไม่เกิน 79% ของมูลค่าทรัพย์สินสุทธิของกองทุน โดยในช่วงแรกกองทุนจะเน้นการลงทุนในประเทศไทยเป็นหลัก
โดยสาเหตุที่กองทุน KT-PIF มีความน่าสนใจเนื่องจาก ผู้ลงทุนมีโอกาสรับผลตอบแทนที่น่าสนใจเมื่อเทียบกับตราสารหนี้ซึ่งหากพิจารณาจากผลตอบแทนเงินปันผล จากสถิติย้อนหลัง 6 ปี ของกองทุนรวมอสังหาริมทรัพย์ และกองทรัสต์เพื่อการลงทุนในอสังหาริมทรัพย์เท่ากับ 6% มากกว่าการลงทุนในพันธบัตรรัฐบาลอายุ 10 ปี นับจากพ.ค.2010-พ.ค.2016 ซึ่งได้ผลตอบแทน 3.32% ประกอบกับดอกเบี้ยนโยบายมีแนวโน้มทรงตัวไปอีกระยะหนึ่ง ดังนั้น ผลตอบแทนตราสารหนี้ ยังอยู่ในระดับต่ำ และปริมาณตราสารหนี้ออกใหม่มีไม่เพียงพอกับความต้องการลงทุน กดให้ผลตอบแทนอยู่ต่ำต่อไป
นอกจากนี้ การลงทุนในกกองทุน KT-PIF ยังมีโอกาสได้รับผลตอบแทนจากส่วนเกินของมูลค่าหุ้น ซึ่งราคาของกองทุนรวมอสังหาริมทรัพย์, รีทส์ และหน่วยลงทุนของกองทุนโครงสร้างพื้นฐานมีโอกาสเพิ่มสูงขึ้นจากมูลค่าสินทรัพย์ในกองทุนที่ปรับเพิ่มขึ้นจากการประเมินมูลค่าอสังหาริมทรัพย์ในอนาคต